Joernalis gedreig wat Malema se adres bekendmaakDie joernalis Jacques Pauw, die skrywer van The President’s Keepers, by die bekendstelling van die boek in Pretoria (9 November 2017). Foto: ANA Die ondersoekende joernalis Jacques Pauw ontvang dreigemente op Twitter nadat hy Julius Malema, leier van die EFF, se beweerde Johannesburgse woonadres op Twitter bekendgemaak het. Pauw het sedertdien dié twiet uitgewis, maar dit het geen einde gebring aan die dreigemente nie. “Op een of ander manier gaan jy kry wat jy verdien. Dit mag dalk nie vandag of môre wees nie, maar dit sál gebeur. Dit lyk asof jy nie die erns van jou aksies verstaan nie, maar jy sal wanneer die veiligheid van jou familie in gedrang kom. Mark my words,” lui een van die dreigemente. Pauw het die adres in Hyde Park bekendgemaak waar Malema se vrou en twee kinders glo woon. Volgens berigte woon Malema slegs in dié huis wanneer hy in Johannesburg is. Pauw het die adres getwiet nadat EWN berig het die huis behoort glo aan Adriano Mazzotti, mede-eienaar van die tabakmaatskappy Carnilinx. Mazzotti, wat wyd as ŉ vermeende sigaretsmokkelaar bestempel word, is voorheen van belastingontduiking beskuldig, maar het die bewerings ontken. Mazzotti het wel Maandag aan EWN erken dat die huis waarin Malema se vrou woon aan hom behoort, maar beweer daar is ŉ “ellelange huurooreenkoms” vir hierdie verblyfreëling wat deur ŉ onafhanklike verhuringsagentskap hanteer word. Mazzotti hou vol hy is nie ŉ begunstigde van Malema nie. Pauw het intussen die twiet uitgewis nadat die Suid-Afrikaanse Nasionale Redakteursforum (Sanef) hom versoek het om dit te doen. “Ek het gedink dit is geregverdig om die adres te publiseer aangesien dit in ŉ veiligheidskompleks is met hoogs gevorderde sekuriteit. Sanef meen dit was verkeerd om dit te doen. Ek aanvaar dit en het die twiet uitgevee,” het Pauw Maandagaand op Twitter gesê. Julius Malema. Foto: Jonisayi Maromo/ANA Die EFF het steeds woedend op die voorval gereageer en gesê hy is gewalg deur “die media” se bekendmaking van Malema se familie se woonadres. “Ons moet almal in die media waarsku ons sal nie hul onetiese, dubbele-standaarde en obsessiewe aanvalle op die EFF-leierskap duld nie. Die skending van die privaatheid van die EFF-leierskap en hul families, alles in ŉ poging om ons revolusie en sy doelwitte te diskrediteer, sal nie geduld word nie. Ons veroordeel dit met die walging wat dit verdien,” het die party in ŉ verklaring gesê. Die EFF het ook na Pauw gekap omdat hy ŉ ruk gelede ŉ foto van Malema se minderjarige kind gedeel het en volgens die party die kind só blootgestel het. Die kind verskyn saam met Malema op ŉ foto waar hy saam met Mazzotti en sy sakevennote vir die kamera poseer. Pauw het op dié beskuldiging gereageer deur te sê dat dié foto al ŉ ruk gelede op Facebook gepubliseer is deur iemand wat daar was toe die foto geneem is en dat die foto dus reeds in die openbare domein was. Intussen word Pauw steeds deur talle dreigemente in die gesig gestaar. “Die EFF sal binnekort met jou afreken, Satan,” lui een van die twiets. “Al wat ons vra is jou adres,” het nog ŉ Twitter-gebruiker aan hom getwiet. “Ons sal dit hier op Twitter publiseer en dit dan uitvee. Dit is al.”